K8888
ชาวเน็ตที่ท่องอยู่ในโซเชียลมีเดีย อย่างพันทิป คงไม่มีใครไม่รู้จัก K8888 ที่เป็นเสมือนตัวแทนของธนาคารกสิกรไทย
7 พ.ย. 2558

โดย...สปาย008
ชาวเน็ตที่ท่องอยู่ในโซเชียลมีเดีย อย่างพันทิป คงไม่มีใครไม่รู้จัก K8888 ที่เป็นเสมือนตัวแทนของธนาคารกสิกรไทย ในการไขข้อข้องใจปัญหาต่างๆ นานา ที่มีคนโพสต์ปักหมุดในโซเชียลมีเดีย เพื่อตำหนิติเตียนการให้บริการของธนาคาร
K8888 เป็นเหมือนหน่วยสวาท ที่จะเข้าไปแก้ไขปัญหาภาพลักษณ์ของธนาคาร ระงับความเสียหายก่อนที่จะลุกลามบานปลาย ทันทีที่กลุ่มนี้ทราบปัญหาก็จะมีการรายงานขึ้นไปให้ผู้บริหารธนาคารทราบทันที และช่วยติดต่อประสานงานให้ลูกค้า แก้ไขปัญหาให้ลุล่วงไป
เบื้องหลังของ K8888 นี้ไม่ใช่ใคร เป็น “กฤษฎา ล่ำซำ” รองประธานกรรมการ ธนาคารกสิกรไทย ที่รับงานดูลูกค้ารายย่อยและเป็นคนตั้งหน่วยงานคอลเซ็นเตอร์ขึ้นมา หลังจากที่ได้มีการโปรโมทโมบายแบงก์กิ้ง และไซเบอร์แบงก์กิ้งแล้ว หน่วยงานนี้นับว่ากุมหัวใจของการบริการเลยทีเดียว
ผลงานของ K8888 ไม่ธรรมดา เคยสร้างความพึงพอใจสูงสุดให้กับลูกค้า จนเกิดเหตุการณ์ลูกค้าหิ้วกระเป๋าแบรนด์เนมสุดหรู หลุยส์ วิตตอง มาให้เป็นของขวัญกับพนักงาน จนทำให้ผู้บริหารต้องประชุมเครียดเพื่อกำหนดระเบียบว่า พนักงานสามารถรับของขวัญมูลค่าสูงจากลูกค้าได้หรือไม่
นอกจากนี้ ยังเคยช่วยจับโจรที่ปล้นลูกค้าและนำเอาบัตรเครดิตลูกค้าไปรูดซื้อสินค้าได้อีกด้วย 
คุณปั้น “บัณฑูร ล่ำซำ” ประธานกรรมการ ธนาคารกสิกรไทย ให้ความสำคัญกับศูนย์บริการเคคอนแท็กต์เซ็นเตอร์มาก ถึงขนาดเดินทางมามอบรางวัลให้พนักงานดีเด่นด้วยตัวเองทุกปี แจ๋วไหมล่ะ